kardosdrur/scandi-wiki huggingface dataset:
Salangen

Salangen kommune (samisk: Siellaid gielda) ligger i Troms og Finnmark fylke i Norge. Den grænser i nord til Dyrøy og Sørreisa, i øst til Bardu, i syd til Lavangen, og over Sagfjorden i vest til Ibestad. Kommunen har 2.263 indbyggere  og ligger i Indre Sør-Troms mellem de tre byer Harstad, Narvik og Tromsø.

Kommunecenteret er Sjøvegan som ligger inderst i Sagfjorden.

Kirker og kapel 

Salangen kirke ligger i kommunecentret Sjøvegan og blev taget i brug i 1981. Kirken er bygget af beton og træ. Elvenes kapel ligger på Elvenes 11–12 km øst for kommunecentret.

Natur 

Naturen i Salangen kommune byder på stor variation fra hav til fjeld. Salangselven, som munder ud inderst i Sagfjorden, og Løksebotnvassdraget giver gode muligheder for fiskeri. Der er også gode muligheder for havfiskeri. Gennem titusinder af år har Sagelven dannet grotter på sin vej mod havet. Kommunen består af en række fjeld- og turområder som kan benyttes både sommer og vinter.

Trafikforbindelser i Salangen

Afstande 
til:
 Tromsø: 187,1 km
 Harstad: 141,9 km (via Bjerkvik)
 Harstad: 77,9 km (via Sørrollnes inkl. ferge)
 Narvik: 91,1 km
 Finnsnes: 70,8 km

Hurtigbåd 
Der er hurtigbådforbindelse med Brøstadbotn, Engenes og Harstad.

Bus 
Der er busforbindelse med Tromsø, Finnsnes, Harstad og Narvik.

Seværdigheder 

 Lundbrygga bådsamling
 Salangen bygdemuseum
 Kistefoss mølle
 Gorsas-gammen
 Sagelven grotter

Salangensværket  

Salangensværket er i dag et moderne industriområde. Lige op af de med de moderne virksomheder ligger ruinene af et industriforetagende som tiltrak arbejdskraft fra store dele af Nord-Norge – så længe det varede. Fra århundredskiftet og frem til første verdenskrig blev Salangen oversvømmet af udlændinge med kapital. Tiden var præget af optimisme og tro på fremtiden. Salangensværket blev bygget som et storslået malmeventyr som varede i knap 10 hektiske år, med det nyeste indenfor teknologi, moderne arbejderboliger, solidaritet mellem arbejdere og konflikter med ledelsen. Jernmalm fra Salangen blev udskibet , og meget endte nok som ammunition i krigen.

Jernmalmen ble hentet på Storhaugen 7–8 km nordøst for Salangensværket. Malmen blev transporteret på tovbane ned til forædlingsverket og udskibning.

I slutningen af 1912 var det definitivt slut med malmeksporten fra Storhaugen. Der er flere teorier for dette, både de vanskelige klimatiske forhold, kvaliteten på malmen og de urolige politiske forholde i Europa er nævnt.

I dag præges det gamle Salangensværket af tidens tand, men produktionsprosessen er fortsat til at følge gennem ruinerne i landskabet og en veltilrettelagt sti.

Eksterne henvisninger 

 Kultur i Salangen på kort fra Kulturnett.no
 Turistinformation fra Salangen kommune 

Kommuner i Troms
 
Kommuner i Troms og Finnmark
Chavela Vargas

Chavela Vargas, fejlagtigt også Chabela, født Isabel Vargas Lizano, (17. april 1919 i Costa Rica – 5. august 2012) var en mexicansk rancherasanger.

Chavela Vargas blev født i Costa Rica og flyttede, da hun var omkring 14 år, til Mexico, hvor hun levede som gademusikant. I 1930'erne blev hun professionel musiker og fik hurtigt gang i en egentlig karriere. I 1940'erne og 1950'erne var Chavela Vargas konstant splittet mellem sit mangeårige alkoholmisbrug og musikkarrieren. Derfor udkom først i 1963 hendes første egentlige album. Siden har hun udgivet over 80 album.

Fra 1970'erne og mange år frem levede hun på grund af sit alkoholmisbrug et tilbagetrukket liv, med meget få offentlige optrædender. Hun gjorde et mislykket forsøg på comeback i slutningen af 1980'erne, men slog for alvor igennem igen, da den spanske filmskaber Pedro Almodóvar brugte en af hendes sange i filmen Høje hæle (Tacones Lejanos) i 1991. Hun optrådte stadig stort set til sin død og opnåede med tiden meget høj status for sit mangeårige virke og sin karismatiske person.

Hendes genre var den maskuline ranchera, som traditionelt kun synges af mænd. Alle hendes sange har altid handlet om kvinder – selv de enkelte sange hun har sunget, der oprindeligt var skrevet til mænd, blev næsten altid ændret.

Hendes homoseksualitet var aldrig nogen velbevogtet hemmelighed. Hun havde blandt andet et forhold til maleren Frida Kahlo, som skildres i filmen Frida, hvor Chavela Vargas også sang en del af lydsporet. Første gang hun offentligt udtalte sig om sin seksualitet var i 2000, hvor hun, 80 år gammel, officielt sprang ud af skabet i et colombiansk tv-show. Siden optrådte hun bl.a. ved den stort anlagte årlige homoparade i Madrid.

Chavela Vargas modtog i 2000 den spanske stats fornemmeste udmærkelse, Isabel la Católica ordenens store kors

I 2010 udgav Chavela i en alder af 91 år et nyt album med titlen Por mi culpa!.

Udgivelser 
 1991 Piensa en Mi
 1991 Boleros
 1995 Sentimiento de Mexico vol 1
 1995 De Mexico Y del Mundo
 1995 Le Canta a Mexico
 1996 Volver, Volver
 1996 Dos
 1996 Grandes Momentos
 1999 Coleccion de Oro
 2000 Con la Rondalla del Amor de Saltillo
 2000 Para Perder La Cabeza
 2000 Las 15 Grandes de Chavela Vargas
 2002 Grandes Exitos
 2002 Para Toda la Vida
 2002 Discografia Basica
 2004 Antología
 2004 Somos
 2004 Macorina
 2004 En Carnegie Hall
 2004 La Llorona
 2010 Por mi culpa!

Eksterne henvisninger 

Sangere fra Mexico
Pierre Laval

Pierre Laval (28. juni 1883 – 15. oktober 1945) var fransk politiker og fire gange fransk premierminister. Hans sidste regeringsperiode var under Vichy-regeringen, der samarbejdede med den tyske nazistiske besættelsesmagt, og Laval blev efter  anden verdenskrig dømt for højforræderi og henrettet.

Politisk karriere 
Pierre Laval var cand.jur. og arbejdede som advokat. Han var i sin ungdom socialist og blev i 1903 indvalgt i Assemblée Nationale. Fra første verdenskrig bevægede han sig mod højre på det politiske spektrum, og næste trin i hans politiske karriere var en borgmesterpost i 1924 i byen Aubervilliers, inden han i 1927 blev valgt ind i Senatet.

I løbet af 1930'erne sad han ofte i regering, og to gange var han kortvarigt premierminister. I den periode var han mod det tyske styre, og han søgte alliancer med Benito Mussolinis Italien og Josef Stalins Sovjetunionen mod Tyskland. I forbindelse med Italiens ønske om at invadere Abessinien, forsøgte han sig med den britiske udenrigsminister som fredsmager, men forslaget blev opfattet som for eftergivende over for Mussolini.  Laval gav ham, på vegne af Frankrig, en slags underhåndsgodkendelse, der betød, at Frankrig ikke ville blande sig eller protestere mod Italiens planer. Forløbet gjorde, at han måtte træde tilbage som premierminister for anden gang.

I slutningen af 1930'erne var Laval formelt ude af politik, men han koncentrerede sig om at opbygge et medieemperium, der gav ham fornyet indflydelse i praksis. Da Frankrig midt i 1940 måtte se sig besejret af de tyske tropper, brugte han sin indflydelse til at støtte Vichy-regeringen, der blev ledet af Philippe Pétain. Laval blev snart vicepremierminister og foreslog en alliance med Nazityskland.

Han viste hurtigt sin gode vilje til samarbejde med tyskerne, men han blev af nogle regeringsmedlemmer efterhånden fundet for samarbejdsvillig, mens Pétain fandt ham for populær og fyrede ham. Efter et attentat  blev Laval taget til nåde igen, denne gang som premierminister. Han blev opfattet som skurken i de tiltagende antijødiske aktiviteter.

Da de allierede invaderede Frankrig i 1944, måtte Lavals regering flytte flere gange, og i maj 1945 flygtede Pierre Laval selv til Spanien, men blev deporteret herfra og endte i fangelejr i Østrig. Han blev i juli overgivet til den nye franske regering, der indledte en retssag mod ham for højforræderi. 9. oktober blev han dødsdømt, og da han forsøgte at komme henrettelsen i forkøbet med et selvmord, mislykkedes det, idet cyaniden var blevet for gammel og havde mistet kraft. Han var halvt bevidstløs efter forsøget, da han blev henrettet ved skydning 15. oktober 1945.

Oversigt over Lavals regeringer 
Laval var premierminister i følgende tidsrum:
 27. januar 1931 – 20. februar 1932
 7. juni 1935 – 24. januar 1936
 11. juli 1940 – 13. december 1940
 18. april 1942 – 17. august 1944

Eksterne henvisninger

Kilder 

Frankrigs premierministre
Indenrigsministre fra Frankrig
Udenrigsministre fra Frankrig
Justitsministre fra Frankrig
Selvstændighedspartiet (1929)

Ikke at forveksle med Selvstændighedspartiet (1907-27)
Selvstændighedspartiet (islandsk: Sjálfstæðisflokkurinn) er et konservativt islandsk politisk parti. Partiet blev stiftet 1929 af tidligere konservative og liberale politikere, der alle havde en fortid i det i 1924 opløste Borgerpartiet. 

Selvstændighedspartiet er stærke tilhængere af Islands medlemskab af NATO, men er imod islandsk EU-medlemskab. I 2014 brød partiets EU-venlige liberale fløj ud og dannede to år senere partiet Reform, hvilket har givet Selvstændighedspartiet en mere entydig konservativ profil. 

Partiets grundideer er at sikre et selvstændigt frit Island som udvikles af individernes frie tanker og handlinger, privatisering, lave skatter, mindre offentlige udgifter, liberalisering af kapitalmarkedet og afskaffelse af statsstøtte.

Siden Island blev en republik i 1944 har partiet fået mellem 23-40 % af stemmerne og har været i regering trefjerdedele af tiden, dog altid sammen med andre partier. 

I øjeblikket deltager Selvstændighedspartiet i en bred koalition hen over midten med Venstrepartiet - De Grønne og Fremskridtspartiet i hvilken partiets nuværende formand Bjarni Benediktsson er finansminister.

Partiledere

Valghistorik
Altingsvalg 1946–2017

Eksterne henvisninger 

 XD.is – Officiel hjemmeside

Politiske partier i Island
Konservative partier
North American X-15

North American X-15 var et eksperimentelt raketfly fremstillet af den amerikanske flyproducent North American Aviation. Flyet blev anvendt af det amerikanske luftvåben, NASA og den amerikanske flåde i slutningen af 50'erne. Flyet var del af X-serien af eksperimentelle fly.

Flyet opnåede flere rekorder med hensyn til hastighed og flyvehøjde. 13 af flyvningerne nåede højder så piloterne kvalificerede sig til den amerikanske definition af astronaut (at flyve i en højde over 80 km) og to nåede op, så piloten kvalificerede til den internationale definition (over 100 km) med den højeste flyvning værende 107,960 km. Den hurtigste flyvning opnåede en hastighed på 7.274 km/t, hvilket stadig er rekord for fly.

De tre fly, der blev bygget, fløj mellem 17. september 1959 og december 1968 i alt 199 flyvninger.

Specifikationer 

Besætning: En
Længde: 15,45 m
Vingespænd: 6,8 m
Højde: 4,12 m 
Vingeareal: 18.6 m²
Tomvægt: 6.620 kg
Fuldvægt: 15.420 kg 
Motor: Thiokol XLR99-RM-2 raketmotor 
Ydeevne: 313 kN
Maksimal hastighed: Mach 6,85 (7,274 km/t) 
Rækkevidde: 450 km
Tophøjde: 108 km (354.330 ft)
Stigningsrate: 18.000 m/min (60.000 ft/min)
Trykkraft: 829 kg/m²
Kraft til vægt-forhold: 2,07

Eksperimentalfly
Militærfly fra USA
Raketfly
Dyrskue

Et dyrskue er en offentlig fremvisning og udstilling af husdyr, specielt dyr fra landbruget. Dyrene bliver bedømt efter race og evt. alder, og der uddeles præmier til de bedst bedømte dyr. Det første dyrskue i Danmark blev afholdt i 1810 af Randers Amts Husholdningsselskab.

For mange opdrættere er deltagelse vigtig, fordi en god bedømmelse gør et husdyr mere værd. Dyrskuer fungerer også som en handelsplads, hvor der både handles med dyr, maskiner og alskens småting.

Dyrskuer afholdes normalt en gang årligt, som lokale, regionale eller nationale begivenheder.

Elementer på et dyrskue

Udstillinger 
Ved et dyrskue udstilles først og fremmest de mest betydningsfuld husdyr som heste, kødkvæg, malkekvæg samt får og geder. Derudover udstilles i varierende omfang kaniner samt høns og andre fugle, ligesom også kæledyr som hunde og katte udstilles ved visse dyrskuer.

En meget væsentlig del af udstillingsarealerne er optaget af udstillinger af landbrugsmaskiner, skovbrugsmaskiner, traktorer, diverse transportmidler, og i stadig stigende omfang udstillinger af fødevarer kombineret med en bred variation af informationsaktiviteter. Ofte vil der også være mange boder med salg af vidt forskellige varer, der på en eller anden måde falder inden for det tema, som det pågældende dyrskue omfatter.

Underholdning 
Dyrskuer har ofte en række forskellige arrangementer som underholdning for publikum. Det kan fx være hesteshows, traktortræk, varierende former for underholdning for børn og voksne, et tivoli samt forskellige konkurrencer.

Børnedyrskuer 
Nogle dyrskuer er primært rettet mod børn og kaldes derfor for børnedyrskuer. Her er bedømmelsen af dyrene ikke lige streng; til gengæld fokuseres der på børnenes kundskab om deres kæledyr, og hvordan det skal passes. Større dyrskuer har som regel også en børneafdeling, hvor børn udstiller dyr.

Dyrskuer i Danmark 
De største danske dyrskuer er:
 Roskilde Dyrskue
 Landsskuet i Herning
 Det Fynske Dyrskue

Derudover afholdes mere lokalt orienterede dyrskuer i Aabenraa, Aars, Almindingen på Bornholm, Aulum, Auning, Fjerritslev, Haslev, Hjørring, Hobro, Holbæk, Horsens, Hurup, Lemvig, Løgstør, Nibe, Nykøbing Mors, Ribe, Silkeborg, Skive og Varde.

Noter

Eksterne links 
 Oversigt over danske dyrskuer – fra Dansk Landbrugsrådgivning, Landscentret 

 
Husdyravl
Johanne Andersen

Johanne Hermansen Andersen (11. september 1913 i Virket, Falkerslev – 30. september 1999 i Nykøbing Falster) var officielt Danmarks første kvindelige præst. Hun blev ordineret i 1948. 

I 1875 fik kvinder tilladelse til at studere ved universitetet. Men først i 1921 hvor loven om lige adgang til stillinger i det offentlige blev vedtaget åbnedes de fleste døre for kvinder, således at de fik mulighed for at besidde de samme stillinger som en universitetseksamen gav mænd adgang til. Præsteembedet blev imidlertid sammen med militære embeder undtaget, og der skulle gå 25 år, før kirken gav efter for kravet om kvindelige præster. I 1940 var Maren Sørensen blev ordineret frimenighedspræst af Niels Dael, men hun var ikke teologisk uddannet.

I 1946 indstillede valgmenighedskirken i Nørre Ørslev på Falster cand.theol. Johanne Andersen. Kirkeministeriet afviste indstillingen, men menigheden holdt på sit og Johanne Andersen begyndte som hjælpepræst. I 1947 vedtog Rigsdagen loven om kvinders adgang til præsteembeder, og Johanne Andersen blev præsteviet i 1948 sammen med Ruth Vermehren og Edith Brenneche Petersen. Ordinationen blev foretaget af Fyns biskop Hans Øllgaard, da biskoppen over Lolland-Falsters Stift, Niels Munk Plum, nægtede at gennemføre ordinationen.

Senere var Pastor Johanne Andersen aktiv i forbindelse med at Margrethe Sogn blev udskilt fra Vigerslev Sogn. Hun var meget aktiv såvel i sit embede som med indsamling til bygning af den nuværende kirke. Med indsamling og salg af postkort blev der skaffet 700.000 kr. hvilket gav mulighed for lån og statstilskud. Pastor Johanne Andersen var den første præst ved Margrethe Sogn. 
I 1975 tog hun sin afsked og flyttede tilbage til Falster, som var hendes hjemegn.

Kilde 
 Johanne Andersen i Dansk Kvindebiografisk Leksikon (kvinfo.dk)

Noter

Eksterne henvisninger 
 

Danskere i 1900-tallet
Præster fra Danmark
Personer i 3. udgave af Dansk Biografisk Leksikon
Personer i Dansk Kvindebiografisk Leksikon
Edderkoppen Teater

Edderkoppen Teater er et teater på St. Olavs plads i Oslo. Teatret er mest kendt for dets mange revyer
Teatret har 600 pladser, og bruges også meget til andre ting end revyer som for eksempel: konferencer, events o.l. Knud Dahl er administrerende direktør

Historie 

1942 overtog Leif Juster Søilen Teater i Keysersgate i Oslo. Teatrets første revy, "Saker og ting", havde premiere 3. september samme år. Det viste sig at teatersalonen var for lille, og i 1945 flyttede Edderkoppen til et teaterlokale på St. Olavs plads. Einar Schanke overtok lokalerne i 1967, og teatret skiftede navn til ABC-teatret. Teatret beholdt dog de gode revytraditioner under Schankes ledelse. I 1992 døde Einar Schanke, og Tom Sterri, Ketil Aamodt og Anders Moland overtog teatersalonen.

Lille julaften 1999 blev teatret totalskadet efter en kraftig eksplosion. Et ejendomsselskab som ejede et hotel nær teatret, købte ejendommen. Selskabet forpligtede sig samtidig til at genopbygge teatret – og bygningen skulle være mindst lige så stor som den gamle. August 2003 var genopbygningen færdig, og teatret skiftede tilbage til sit oprindelige navn: Edderkoppen Teater. .

Teatre i Norge
Kultur i Oslo
Bygninger, konstruktioner og anlæg i Oslo
Berlin Marathon

Berlin Marathon er et årligt tilbagevendende maratonløb, der foregår i Berlin i slutningen af september måned.

Løbet arrangeres af den berlinske løbeklub SC Charlottenburg, og blev afholdt første gang d. 13. oktober 1974 med 286 løbere, i 2006 deltog 39.636 løbere.

I 1984 blev Berlin Marathon vundet af danskeren John Skovbjerg fra AGF i tiden 2:13:35, der på dette tidspunkt var uofficiel løbsrekord. John Skovbjerg, der var dansk mester i marathon 1983, er den hidtil eneste danske vinder af Berlin Marathon.

Ved 2007-løbet satte Haile Gebrselassie verdensrekord i marathon-distancen med tiden 2:04:26, og han gentog bedriften under løbet i 2008, hvor han forbedrede sin egen verdensrekord med 27 sekunder til 2:03:59.

Berlin Marathon er et af de seks maratonløb, der udgør World Marathon Majors. De fem andre er Tokyo Marathon, Boston Marathon, London Marathon, Chicago Marathon og New York City Marathon.

Eksterne kilder/henvisninger 

 Officiel website for Berlin Marathon

Maratonløb
Marathon
Europride

Europride er en årlig festival for homoseksulle. Festivallen arrangeres i forskellige europæiske byer, For det meste er det byer, der allerede har et etableret Pride-arrangement. Festivalen afholdes over 1-2 uger, og afsluttes med en stor parade gennem værtsbyens gader.

Værtsbyer 
 1992 – London: 100.000 deltog i den første Europride.
 1993 – Berlin
 1994 – Amsterdam: Europride fik et underskud på 450.000 euro
 1995 – På grund af dårlig økonomi, blev der ikke arrangeret Europride i 1995.
 1996 – København: Europride kom til Danmark, og fik stor succes. Faktisk lykkedes det de danske arrangører at skabe et stort overskud.
 1997 – Paris: over 300.000 deltog i paraden til bastillen
 1998 – Stockholm
 1999 – London skulle igen have arrangeret Europriden, men måtte aflyse da arrangørene gik konkurs.
 2000 – Rom
 2001 – Wien
 2002 – Köln: Den største Europride til dato med omkring 1 million deltagere.
 2003 – Manchester
 2004 – Hamburg
 2005 – Oslo
 2006 – London
 2007 – Madrid
 2008 – Stockholm
 2009 – Zurich
 2010 – Warszawa

Eksterne henvisninger 

LGBT-festivaler
Dynasti

Et dynasti betegner en arvefølge af herskere som tilhører den samme familie og strækker sig over flere generationer (eksempelvis Ming-dynastiet. Et dynasti omtales i nogle tilfælde som et hus, eksempelvis Huset Habsburg el. Huset Glücksburg (som den danske regentfamilie tilhører). Ordet anvendes også som betegnelse for den periode, hvori den pågældende familie el. familie-dynasti herskede.

Dynastier 
 Ming-dynastiet
 Huset Habsburg
 Huset Glücksburg
 Umayyade-dynastiet

Se også 
 Dynast

Regenter
Fyrstehuse
Slægtsforskningsrelaterede emner
Historie
Sunshine

Sunshine er en science fiction-film fra 2007, der handler om at Solen er ved at gå ud, og at verdens største rumskib skal sendes ud for at "genstarte" den.

Alex Garland har skrevet manuskriptet og Danny Boyle har instrueret. De to har tidligere samarbejdet på 28 dage senere fra 2002.

Partikelfysiker og formidler af naturvidenskab Brian Cox fungerede som videnskabelig rådgiver i forbindelse med filmproduktionen.

Handling 

Historien foregår 50 år inde i fremtiden, hvor Solen er ved at gå ud, og Jorden bliver koldere og koldere. Otte astronauter og fysikere er på vej på en rejse til Solen med verdens største rumskib (Icarus II) og anbringe verdens største bombe midt i Solen i håb om, at den vil få sin glød tilbage. Men der er forhindringer forude. Nær planeten Merkur modtager de et nødsignal fra den første mission, der foregik 7 år tidligere. De ændrer nu deres kurs mod det første Icarus i håb om, at besætningen stadig er i live. Idet de ændrer kursen glemmer de at ændre varmeskjoldene, hvilket får katastrofale følger. Hele deres iltbeholdning går op i flammer, og der er nu kun ilt nok til 4 af dem. Da de ankommer til Icaras I finder de den gamle besætning døde og deres skib er ubrugeligt. De vender tilbage til Icarus II, men opdager at der er ét besætningsmedlem for meget. De finder ud af, at det er den gamle kaptajn fra Icarus I som åbenbart stadig er i live, og som prøver at stoppe missionen. Det lykkedes ham ikke, men de sidste der er tilbage på skibet må nu lade livet og flyve direkte ind i Solen, hvorefter den eksploderer. Solen får herefter sin glød igen og Jorden bliver varmere.

Referencer

Eksterne henvisninger 
 

Film fra 2007
Science fiction-film fra Storbritannien
Film instrueret af Danny Boyle
Egyptens flag

Egyptens flag har en hvid stribe i midten en rød stribe foroven og en sort nederst. Der sidder en ørn i midten af flaget.

Flag fra Afrika
Flag
Nationale flag
Absolute Greatest Love Songs

Absolute Greatest Love Songs er et dansk opsamlingsalbum udgivet 5. februar 2007 af NOW Music i serien af Absolute-albums. Albummet er en dobbelt-cd bestående af romantiske klassikere samt nye kærlighedshits.

Cirka et år efter albummets udgivelse, den 28. januar 2008, blev Greatest Love Songs 2 udgivet af Sony BMG.

Spor

Cd 1 

 James Morrison – "You Give Me Something"
 Take That – "Patience"
 Beyoncé – "Irreplaceable"
 Christina Aguilera – "Hurt"
 Backstreet Boys – "Incomplete
 Kelly Clarkson – "Because Of You"
 Shania Twain – "You're Still The One"
 Jamie Cullum – "Everlasting Love"
 Pussycat Dolls – "Stickwitu"
 Maroon 5 – "She Will Be Loved"
 Tue West – "En Sang Om Kærlighed"
 Roxette – "Listen To Your Heart"
 Stevie Wonder – "If You Really Love Me"
 Boyzone – "Baby Can I Hold You Tonight"
 Bonnie Raitt – "I Can't Make You Love Me"
 Michael Bolton – "When A Man Loves A Woman"
 Sade – "By Your Side"
 3 Doors Down – "Here Without You"
 Whitney Houston – "Didn't We Almost Have It All"
 Thomas Helmig – "Ulykkelige Hjerter"

Cd 2 

 Shakira – "Underneath Your Clothes"
 George Michael – "An Easier Affair"
 Nick Lachey – "What's Left Of Me"
 Keane – "Somewhere Only We Know"
 Norah Jones – "Don't Know Why"
 Westlife – "You Raise Me Up"
 Sugababes – "Stronger"
 Gavin Degraw – "Follow Through"
 Lucie Silvas – "What You're Made Of"
 TV-2 – "De Første Kærester På Månen"
 Daniel Bedingfield – "If You're Not The One"
 Bryan Rice – "No Promises"
 Diana Ross & Marvin Gaye – "You Are Everything"
 Maria Lucia – "Taking Back My Heart"
 Ronan Keating – "If Tomorrow Never Comes"
 ABBA – "Knowing Me Knowing You"
 10cc – "I'm Not In Love"
 Lars H.U.G. – "Elsker Dig For Evigt"
 Michael Jackson – "You Are Not Alone"
 Justin Timberlake – "Cry Me A River"

Eksterne henvisninger 
 Absolute Greatest Love Songs front- og backcover 

Greatest Love Songs
Album fra 2007
Dynasti (flertydig)

Dynasti kan referere til flere ting:

 Dynasti – en slægt, der besidder en magt gennem flere generationer.
 Dynasti (sport) – et sportshold eller en sportsudøver, der dominirer en sport over længere tid

Ydermere kan den engelske variant af ordet, Dynasty, referere til:

 Dollars (tv-serie) – en amerikansk tv-serie, der originalt havde titlen Dynasty.
 The Dynasty: Roc La Familia – et album af Jay Z.
Jesuisme

Jesuisme er "at læse, og leve efter Jesu ord i den oprindelige form". Idéen er, at Jesu ord overgår alt, og kun dér kan vi finde den rå og rene sandhed, som beskrevet i Bibelen.

Referencer 

Kristendom
Jesuist

En jesuist er et menneske der læser og lever efter Jesus ord i både bibel og apokryfe skrifter. Jesuisten forsøger så vidt muligt at frasortere alle "menneskelige" tilføjelser/ændringer/tolkninger, der i de forløbne 2000 år har sneget sig ind overalt i den kristne tro.

Religion
John "Tune" Kristiansen

John "Tune" Kristiansen (født 12. februar 1955) er en tidligere dansk fodboldspiller. Han har været assistenttræner for FA 2000 og har tidligere trænet bl.a. Herfølge Boldklub, BK Frem, Køge Boldklub og Skovshoved IF.

Som spiller startede han i Køge Boldklub og kom siden til BK Frem, Herfølge Boldklub og Ringsted Boldklub, før han afsluttede karrieren i Køge Boldklub.

Referencer 

Fodboldspillere fra Danmark
Fodboldspillere fra Køge Boldklub
Fodboldspillere fra Herfølge Boldklub
Fodboldtrænere fra Danmark